01992L0057 — DA — 26.07.2019 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:





Berigtiget ved:









▼B

RÅDETS DIREKTIV 92/57/EØF

af 24. juni 1992

om minimumsforskrifter for sikkerhed og sundhed på midlertidige eller mobile byggepladser (ottende særdirektiv i henhold til artikel 16, stk. 1, i direktiv 89/391/EØF)







Artikel 1

Formål

1. Ved dette direktiv, som er ottende særdirektiv i henhold til artikel 16, stk. 1, i direktiv 89/391/EØF, fastsættes der minimumsforskrifter for sikkerhed og sundhed i forbindelse med midlertidige eller mobile byggepladser som defineret i artikel 2, litra a).

2. Dette direktiv gælder ikke for boring og udvinding i udvindingsindustrien som defineret i artikel 1, stk. 2, i Rådets afgørelse 74/326/EØF af 27. juni 1974 om udvidelse af kompetencen for Det Stående Udvalg for Bedriftssikkerhed og Sundhedsbeskyttelse inden for Stenkulminedriften til alle mineraludvindende virksomheder ( 1 ).

3. Bestemmelserne i direktiv 89/391/EØF finder i fuld udstrækning anvendelse på hele det i stk. 1 nævnte område, dog, med forbehold af strengere og/eller mere specifikke bestemmelser i nærværende direktiv.

Artikel 2

Definitioner

I dette direktiv forstås ved:

a) »midlertidige eller mobile byggepladser« (i det følgende benævnt »byggepladser«), enhver byggeplads, hvor der udføres bygge- eller anlægsarbejder, for hvilke en. ikke-udtømmende liste findes i bilag I

b) »bygherre«, enhver fysisk eller juridisk person for hvem bygværket opføres

c) »den projekterende (byggeleder)«, enhver fysisk eller juridisk person, som står for projektering og/eller opførelse og/eller kontrol med opførelsen af bygværket på bygherrens vegne

d) »selvstændig«, enhver person, bortset fra de i artikel 3, litra a) og b), i direktiv 89/391/EØF nævnte personer, hvis erhvervsmæssige aktivitet bidrager til opførelsen af bygværket

e) »koordinator for sikkerhed og sundhed under udarbejdelsen af byggeprojektet«, enhver fysisk eller juridisk person, som bygherren og/eller den projekterende (byggelederen) har pålagt udførelsen af opgaverne i artikel 5 under udarbejdelsen af byggeprojektet

f) »koordinator for sikkerhed og sundhed under opførelsen af bygværket«, enhver fysisk eller juridisk person, som bygherren og/eller den projekterende (byggelederen) har pålagt udførelsen af opgaverne i artikel 6 under opførelse af bygværket.

Artikel 3

Koordinatorer — Plan for sikkerhed og sundhed — Forhåndsmeddelelse

1. Bygherren eller den projekterende (byggelederen) udpeger en eller flere koordinatorer for sikkerhed og sundhed som defineret i artikel 2, litra e) og f), for byggepladser, hvor flere virksomheder er til stede.

2. Bygherren eller den projekterende (byggelederen) sørger for, at der inden oprettelsen af en byggeplads opstilles en plan for sikkerhed og sundhed i overensstemmelse med artikel 5, litra b).

▼C1

Medlemsstaterne kan efter høring af arbejdsmarkedets parter fravige bestemmelserne i første afsnit, medmindre der er tale om:

— arbejde, som indebærer særlige risici, jf. bilag II, eller

— arbejder, for hvilke der kræves forhåndsmeddelelse i henhold til stk. 3 i nærværende artikel.

▼B

3. Når der er tale om en byggeplads:

— hvor arbejdets forventede varighed overstiger 30 arbejdsdage, og hvor mindst 20 arbejdstagere er beskæftiget samtidig, eller

— hvor den formodede arbejdsmængde overstiger 500 manddage

indsender bygherren eller den projekterende (byggelederen), inden arbejdet påbegyndes, en forhåndsmeddelelse, som er udarbejdet i overensstemmelse med bilag II, til de kompetente myndigheder.

Forhåndsmeddelelsen skal opsættes et synligt sted på byggepladsen og om nødvendigt ajourføres.

Artikel 4

Udarbejdelse af byggeprojektet: almindelige principper

I forbindelse med projektering, undersøgelse og udarbejdelse af byggeprojektet skal den projekterende (byggelederen) og i givet fald bygherren tage hensyn til de generelle principper for forebyggelse på området sikkerhed og sundhed, som er omhandlet i direktiv 89/391/EØF, navnlig:

— i forbindelse med arkitektoniske, tekniske og/eller organisatoriske valg med henblik på at planlægge de forskellige arbejder eller arbejdsfaser, som skal udføres samtidig eller efter hinanden

— i forbindelse med vurdering af den periode, som skal afsættes til udførelse af de forskellige arbejder eller arbejdsfaser.

Når det viser sig nødvendigt, tages der ligeledes hensyn til alle sikkerheds- og sundhedsplaner og alle journaler, der er udarbejdet i henhold til artikel 5, litra b) eller c), eller tilpasset i henhold til artikel 6, litra c).

Artikel 5

Udarbejdelse af byggeprojektet: koordinatorernes opgaver

Den eller de koordinatorer for sikkerhed og sundhed under udarbejdelsen af byggeprojektet, som er udpeget i henhold til artikel 3, stk. 1:

a) koordinerer gennemførelsen af bestemmelserne i artikel 4

b) udarbejder eller lader udarbejde en sikkerheds- og sundhedsplan, hvori er fastsat de bestemmelser, som skal anvendes på den pågældende byggeplads, i givet fald under hensyntagen til den virksomhed, der skal udøves på stedet; denne plan skal desuden indeholde specifikke foranstaltninger vedrørende arbejde, som hører ind under en eller flere af kategorierne i bilag II

c) udarbejder en journal, som er tilpasset bygværkets karakteristika, og som indeholder en liste over de emner vedrørende sikkerhed og sundhed, der bør tages hensyn til i forbindelse med eventuelle fremtidige arbejder.

Artikel 6

Bygværkets opførelse: koordinatorernes opgaver

Den eller de koordinatorer for sikkerhed og sundhed under opførelsen af bygværket, som er udpeget i henhold til artikel 3, stk. 1:

a) koordinerer gennemførelsen af de generelle principper for forebyggelse og sikkerhed:

— i forbindelse med de tekniske og/eller organisatoriske valg med henblik på at planlægge de forskellige arbejder eller arbejdsfaser, som skal udføres samtidigt eller efter hinanden

— i forbindelse med vurdering af den periode, der skal afsættes til udførelse af de forskellige arbejder eller arbejdsfaser

b) koordinerer gennemførelsen af de relevante bestemmelser, således at det sikres, at arbejdsgiverne og, hvis det er nødvendigt for at beskytte arbejdstagerne, de selvstændige:

— anvender de i artikel 8 omhandlede principper på en sammenhængende måde

— anvender den i artikel 5, litra b), omhandlede sikkerheds- og sundhedsplan, når det er påkrævet

c) foretager eller lader foretage eventuelle tilpasninger af den i artikel 5, litra b), omhandlede sikkerheds- og sundhedsplan og den i artikel 5, litra c), omhandlede journal, efterhånden som arbejdet skrider frem, og eventuelle ændringer foretages

d) tilrettelægger samarbejdet mellem arbejdsgiverne, herunder arbejdsgivere, der efterfølger hinanden på byggepladsen, og koordineringen af de aktiviteter, der har til formål at beskytte arbejdstagerne og forebygge ulykker og sundhedsskadelige erhvervsrisici, samt den gensidige information som omhandlet i artikel 6, stk. 4, i direktiv 89/391/EØF, idet de selvstændige i givet fald inddrages heri

e) koordinerer kontrollen med, at arbejdsprocesserne gennemføres efter forskrifterne

f) træffer de nødvendige foranstaltninger til, at kun beføjede personer får adgang til byggepladsen.

Artikel 7

Bygherrernes, de projekterendes (byggeledernes) og arbejdsgivernes ansvar

1. Selv om en bygherre eller en projekterende (byggeleder) har udpeget en eller flere koordinatorer til at udføre de i artikel 5 og 6 omhandlede opgaver, fritager det ham ikke for hans ansvar på det pågældende område.

2. Gennemførelsen af artikel 5 og 6 samt stk. 1 i nærværende artikel anfægter ikke princippet om arbejdsgivernes ansvar som fastsat ved direktiv 89/391/EØF.

Artikel 8

Gennemførelse af artikel 6 i direktiv 89/391/EØF

Under opførelsen af bygværket følges de i artikel 6 i direktiv 89/391/EØF nævnte principper, navnlig for så vidt angår:

a) opretholdelse af orden og tilfredsstillende hygiejniske forhold på byggepladsen

b) valg af placering af arbejdspladserne, idet der tages hensyn til adgangsforholdene til disse arbejdspladser og til færdselsveje eller -områder på byggepladsen

c) retningslinjerne for håndtering af forskellige bygningsmaterialer

d) vedligeholdelse, kontrol før idriftsættelse og regelmæssig kontrol med installationerne og anordningerne med henblik på at fjerne defekter, som kan påvirke arbejdstagernes sikkerhed og sundhed

e) afgrænsning og indretning af områder til oplagring og opbevaring af materialer, navnlig hvis det drejer sig om farlige stoffer eller produkter

f) retningslinjerne for fjernelse af farlige affaldsstoffer

g) oplagring og fjernelse eller bortledning af affald og murbrokker

h) tilpasning af den faktiske tid, som skal anvendes på de forskellige typer arbejde eller arbejdsfaser, efterhånden som arbejdet på byggepladsen skrider frem.

i) samarbejdet mellem arbejdsgivere og selvstændige

j) samspillet med den virksomhed, der foregår på det sted, inden for hvilket eller i nærheden af hvilket byggepladsen befinder sig.

Artikel 9

Arbejdsgivernes forpligtelser

Med henblik på under de forhold, som er omhandlet i artikel 6 og 7, at garantere sikkerheden og sundheden på byggepladsen skal arbejdsgiverne:

a) navnlig ved gennemførelsen af artikel 8 træffe foranstaltninger, som er i overensstemmelse med de i bilag IV anførte minimumsforskrifter

b) tage hensyn til anvisninger fra koordinatoren/koordinatorerne for sikkerhed og sundhed.

Artikel 10

Andre persongruppers forpligtelser

1. Med henblik på at garantere sikkerheden og sundheden på byggepladsen skal selvstændige:

a) med de nødvendige tilpasninger opfylde bestemmelserne i navnlig:

i) artikel 6, stk. 4, og artikel 13 i direktiv 89/391/EØF samt artikel 8 i og bilag IV til nærværende direktiv

ii) artikel 4 i direktiv 89/655/EØF samt de relevante bestemmelser i bilaget dertil

iii) artikel 3, artikel 4, stk. 1 til 4 og stk. 9, og artikel 5 i direktiv 89/656/EØF

b) tage hensyn til anvisninger fra koordinatoren/koordinatorerne for sikkerhed og sundhed.

2. Med henblik på at garantere sikkerheden og sundheden på byggepladsen skal arbejdsgiverne, når de selv udøver en erhvervsmæssig aktivitet på byggepladsen:

a) med de nødvendige tilpasninger opfylde bestemmelserne i navnlig:

i) artikel 13 i direktiv 89/391/EØF

ii) artikel 4 i direktiv 89/655/EØF samt de relevante bestemmelser i bilaget dertil

iii) artikel 3, artikel 4, stk. 1 til 4 og stk. 9, og artikel 5 i direktiv 89/656/EØF

b) tage hensyn til anvisninger fra koordinatoren/koordinatorerne for sikkerhed og sundhed.

Artikel 11

Underretning af arbejdstagerne

1. Med forbehold af artikel 10 i direktiv 89/391/EØF underrettes arbejdstagerne og/eller deres repræsentanter om alle de foranstaltninger, som skal træffes vedrørende deres sikkerhed og sundhed på byggepladsen.

2. Oplysningerne skal være forståelige for de berørte arbejdstagere.

Artikel 12

Høring og arbejdstagerdeltagelse

Høring og deltagelse af arbejdstagerne og/eller deres repræsentanter i forbindelse med de områder, som er omfattet af artikel 6, 8 og 9 i nærværende direktiv, skal ske i overensstemmelse med artikel 11 i direktiv 89/391/EØF, idet der, hver gang det viser sig nødvendigt, og under hensyntagen til risikograden og byggepladsens størrelse, skal foretages en hensigtsmæssig koordinering mellem arbejdstagerne og/eller deres repræsentanter i de virksomheder, der udfører arbejde på arbejdsstedet.

▼M2

Artikel 13

Ændring af bilag IV

Kommissionen tillægges beføjelser til at vedtage delegerede retsakter i overensstemmelse med artikel 13a med henblik på at foretage rent tekniske ændringer af bilag IV for at tage hensyn til den tekniske harmonisering og standardisering vedrørende midlertidige eller mobile byggepladser, samt den tekniske udvikling, ændringer i de internationale bestemmelser eller specifikationer og viden vedrørende midlertidige eller mobile byggepladser.

Hvis det i behørigt begrundede undtagelsestilfælde, der involverer umiddelbare, direkte og alvorlige risici for arbejdstagernes og andre personers fysiske sundhed og sikkerhed, er påkrævet i særligt hastende tilfælde at handle inden for en meget kort tidsramme, anvendes proceduren i artikel 13b på delegerede retsakter, som vedtages i henhold til nærværende artikel.

▼M2

Artikel 13a

Udøvelse af de delegerede beføjelser

1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser.

2. Beføjelsen til at vedtage delegerede retsakter, jf. artikel 13, tillægges Kommissionen for en periode på fem år fra den 26. juli 2019. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

3. Den i artikel 13 omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

4. Inden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale af 13. april 2016 om bedre lovgivning ( 2 )

5. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

6. En delegeret retsakt vedtaget i henhold til artikel 13 træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har underrettet Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ.

Artikel 13b

Hasteprocedure

1. Delegerede retsakter vedtaget i henhold til denne artikel træder i kraft straks og finder anvendelse, så længe der ikke er gjort indsigelse i henhold til stk. 2. I meddelelsen til Europa-Parlamentet og Rådet af en delegeret retsakt anføres begrundelsen for anvendelse af hasteproceduren.

2. Europa-Parlamentet eller Rådet kan efter proceduren i artikel 13a, stk. 6, gøre indsigelse mod en delegeret retsakt. I så fald skal Kommissionen ophæve retsakten straks efter Europa-Parlamentets eller Rådets meddelelse af afgørelsen om at gøre indsigelse.

▼B

Artikel 14

Afsluttende bestemmelser

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1993.

De underretter straks Kommissionen herom.

2. Når medlemsstaterne vedtager disse love og administrative bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne meddeler Kommissionen teksten til de nationale retsforskrifter, som de allerede har udstedt, eller som de udsteder på det område, der er omfattet af dette direktiv.

▼M1 —————

▼B

Artikel 15

Dette direktiv er rettet til medlemsstaterne.









BILAG I

IKKE-UDTØMMENDE LISTE OVER BYGGE- OG ANLÆGSARBEJDER OMHANDLET I DIREKTIVETS ARTIKEL 2, LITRA a)

1. Udgravning

2. Jordarbejder

3. Byggeri

4. Montering og demontering af præfabrikerede elementer

5. Indretning eller installering af udstyr

6. Modernisering

7. Renovering

8. Istandsættelse

9. Demontering

10. Nedrivning

11. Løbende vedligeholdelse

12. Periodisk vedligeholdelse — Malerarbejde og rengøring

13. Sanering









BILAG II

IKKE-UDTØMMENDE LISTE OVER ARBEJDE, SOM INDEBÆRER SÆRLIGE RISICI FOR ARBEJDSTAGERNES SIKKERHED OG SUNDHED, OMHANDLET I DIREKTIVETS ARTIKEL 3, STK. 2, ANDET AFSNIT

1. Arbejde, der udsætter arbejdstagerne for særlig alvorlig risiko for begravelse, nedsynkning eller nedstyrtning på grund af aktiviteternes eller de anvendte arbejdsprocessers art eller på grund af arbejdspladsens eller bygværkets omgivelser ( *1 ).

2. Arbejde, som udsætter arbejdstagerne for kemiske eller biologiske stoffer, som enten udgør en særlig fare for arbejdstagernes sikkerhed og sundhed eller indebærer lovkrav om sundhedskontrol.

3. Arbejde, der udsætter arbejdstagerne for ioniserende stråling, og som gør det nødvendigt at udpege kontrollerede og overvågede områder som defineret i artikel 20 i Rådets direktiv 80/836/Euratom ( 3 ).

4. Arbejde i nærheden af højspændingsledninger.

5. Arbejde, der indebærer fare for drukning.

6. Arbejde i brønde og tunneler samt underjordisk arbejde.

7. Arbejde under vand, til hvilket der anvendes dykkerudstyr.

8. Arbejde i trykluftkasse.

9. Arbejde, som indebærer anvendelse af sprængstoffer.

10. Montering og demontering af tunge præfabrikerede elementer.









BILAG III

INDHOLDET AF FORHÅNDSMEDDELELSEN OMHANDLET I DIREKTIVETS ARTIKEL 3, STK. 3, FØRSTE AFSNIT









BILAG IV

MINIMUMSFORSKRIFTER FOR SIKKERHED OG SUNDHED PÅ BYGGEPLADSER

omhandlet i direktivets artikel 9, litra a), og artikel 10, stk. 1, litra a), nr. i)

Indledende bemærkning

De i dette bilag fastsatte forpligtelser gælder, når forholdene i forbindelse med arbejdsstedet eller aktiviteten, omstændighederne eller en risiko gør det nødvendigt.

I dette bilag dækker udtrykket »lokaler« også barakker

AFSNIT A

GENERELLE MINIMUMSFORSKRIFTER FOR ARBEJDSSTEDER PÅ BYGGEPLADSER

1. Stabilitet og soliditet

1.1. Materialer, udstyr og i almindelighed alt, som ved en forskydning kan påvirke arbejdstagernes sikkerhed og sundhed, skal være stabiliseret på en hensigtsmæssig og sikker måde.

1.2. Adgang til overflader, der ikke er tilstrækkeligt solide, må kun tillades, hvis der udleveres passende udstyr eller midler, således at arbejdet kan udføres på en sikkerhedsmæssigt forsvarlig måde.

2. Installationer til energiforsyning

2.1. Installationerne skal udformes, udføres og anvendes på en sådan måde, at de ikke giver anledning til brand- eller eksplosionsfare, og således at der ydes personalet en passende beskyttelse mod risici for livsfarlige elektriske stød ved direkte eller indirekte kontakt med installationerne.

2.2. Ved udformning, opsætning og valg af materialer og beskyttelsesanordninger skal der tages hensyn til energitype og -styrke og forholdene for ydre påvirkninger samt til, hvor kompetente de personer er, der får adgang til dele af installationen.

3. Flugtveje og nødudgange

3.1. Der skal til enhver tid være uhindret adgang til flugtveje og nødudgange, og disse skal så direkte som muligt føre til et sikkerhedsområde.

3.2. I tilfælde af fare skal arbejdstagerne hurtigt og under størst mulig sikkerhed kunne forlade alle arbejdspladser.

3.3. Flugtvejenes og nødudgangenes antal, fordeling og dimensioner skal afpasses efter byggepladsens og lokalernes anvendelse, udstyr og dimensioner samt efter det største antal personer, der kan være til stede.

3.4. Særlige flugtveje og nødudgange skal afmærkes i henhold til de nationale bestemmelser til gennemførelse af direktiv 77/576/EØF ( 4 ). En sådan afmærkning skal være tilstrækkeligt bestandig og anbringes på hensigtsmæssige steder.

3.5. Flugtveje og nødudgange samt adgangsveje og -døre hertil må ikke være blokeret af genstande, men skal til enhver tid kunne benyttes uhindret.

3.6. I tilfælde af strømafbrydelse skal flugtveje og nødudgange, hvortil der kræves belysning, være forsynet med tilstrækkeligt kraftig nødbelysning.

4. Branddetektion og -bekæmpelse

4.1. Afhængigt af byggepladsens karakteristika, lokalernes dimensioner og anvendelse, forhåndenværende udstyr, forhåndenværende stoffers og materialers fysiske og kemiske egenskaber samt det største antal personer, der kan være til stede, skal der forefindes tilstrækkeligt, egnet brandslukningsmateriel og om nødvendigt branddetektorer og alarmsystemer.

4.2. Dette brandslukningsmateriel og disse branddetektorer og alarmsystemer skal jævnligt kontrolleres og vedligeholdes. Hensigtsmæssige afprøvninger og øvelser skal finde sted med regelmæssige mellemrum.

4.3. Ikke-automatisk brandslukningsmateriel skal være lettilgængeligt og lethåndterligt. Det skal afmærkes i henhold til de nationale bestemmelser til gennemførelse af direktiv 77/576/EØF. En sådan afmærkning skal være tilstrækkeligt bestandig og anbringes på hensigtsmæssige steder.

5. Ventilation

Under hensyntagen til arbejdsmetoderne og den fysiske belastning, som arbejdstagerne udsættes for, skal der være frisk luft i tilstrækkelig mængde.

Benyttes udluftningsanlæg, skal dette holdes i funktionsdygtig stand, og det må ikke udsætte arbejdstagerne for sundhedsskadelig træk.

En eventuel defekt skal udløse en alarm, når det er nødvendigt af hensyn til arbejdstagernes sundhed.

6. Udsættelse for særlige risici

6.1. Arbejdstagerne må ikke udsættes for sundhedsskadelige støjniveauer eller udefra kommende sundhedsskadelige påvirkninger (f.eks. gas, dampe, støv).

6.2. Hvis arbejdstagere skal færdes på et område, hvor der er fare for, at luften indeholder et giftigt eller skadeligt stof eller har et utilstrækkeligt iltindhold eller er brændbart, skal luften i dette område kontrolleres, og der skal træffes passende foranstaltninger for at forebygge risici.

6.3. En arbejdstager må under ingen omstændigheder udsættes for luft i et lukket rum, der indebærer en øget risiko. Han skal som et mindstekrav til stadighed overvåges udefra, og alle hensigtsmæssige forholdsregler skal træffes, således at han hurtigt og effektivt kan få hjælp.

7. Temperatur

I arbejdstiden skal temperaturen være tilpasset den menneskelige organisme under hensyntagen til de anvendte arbejdsmetoder og den fysiske belastning, som arbejdstagerne udsættes for.

8. Naturlig og kunstig belysning på arbejdspladserne, i lokalerne og på adgangsvejene på byggepladsen

8.1. Arbejdspladserne, lokalerne og adgangsvejene skal så vidt muligt have tilstrækkeligt dagslys og skal om natten, samt når dagslys ikke er nok, være tilstrækkeligt oplyst med kunstig belysning; efter omstændighederne skal der anvendes bærbare lyskilder, som er beskyttet mod stød og slag. Den farve, der anvendes til den kunstige belysning, må ikke ændre eller påvirke opfattelsen af afmærkninger eller skilte.

8.2. Belysningsinstallationer i lokaler, på arbejdspladser og adgangsveje skal være anbragt således, at den valgte belysningsform ikke frembyder nogen ulykkesrisiko for arbejdstagerne.

8.3. Lokaler, arbejdspladser og adgangsveje, hvor arbejdstagerne er særligt udsatte for risiko i tilfælde af, at den kunstige belysning svigter, skal være forsynet med tilstrækkeligt kraftig nødbelysning.

9. Døre og porte

9.1. Skydedøre skal være forsynet med en sikkerhedsanordning, der forhindrer dem i at glide ud af skinnerne og vælte.

9.2. Døre og porte, der åbner opad, skal være udstyret med en sikkerhedsanordning, der hindrer dem i at falde i.

9.3. Døre og porte, der er placeret i flugtvejene, skal bære en passende afmærkning.

9.4. Medmindre der er sikker passage for gående, skal der i umiddelbar nærhed af porte, som hovedsagelig er beregnet til køretøjers gennemkørsel, til gående færdsel forefindes tydeligt afmærkede døre, der aldrig må blokeres.

9.5. Mekaniske døre og porte skal fungere, uden at arbejdstagerne udsættes for risiko for ulykker. Sådanne døre og porte skal være udstyret med en letkendelig og lettilgængelig nødstopanordning og skal ligeledes kunne åbnes manuelt, medmindre de åbner automatisk ved strømsvigt.

10. Adgangsveje—farlige områder

10.1. Adgangsveje, herunder trapper, faste stiger, læsseplatforme og -ramper, skal være beregnet, placeret, indrettet og gjort anvendelige på en sådan måde, at de kan anvendes i fuld sikkerhed og i overensstemmelse med deres formål, og således at arbejdstagere, der er beskæftiget i nærheden af disse adgangsveje, ikke udsættes for risiko.

10.2. Adgangsveje for personer og/eller gods, herunder veje, hvor der finder af- og pålæsning sted, skal dimensioneres i overensstemmelse med det potentielle antal brugere og aktivitetstypen. Anvendes der transportmidler på adgangsvejene, skal der være afsat en tilstrækkelig sikkerhedsafstand til eller findes passende beskyttelsesforanstaltninger for områdets øvrige brugere. Adgangsvejene skal være tydeligt afmærket og skal jævnligt kontrolleres og vedligeholdes.

10.3. Adgangsveje for køretøjer skal passere i en passende afstand fra døre, porte, passager for gående færdsel, korridorer og trapper.

10.4. Hvis byggepladsen omfatter områder, hvortil adgangen er begrænset, skal sådanne områder afspærres for at hindre uvedkommende arbejdstagere i at færdes der. Der skal træffes passende foranstaltninger til at beskytte de arbejdstagere, der har adgang til de farlige områder. De farlige områder skal være tydeligt afmærket.

11. Læsseplatforme og -ramper

11.1. Læsseplatforme og -ramper skal have passende dimensioner i forhold til den transporterede last.

11.2. Læsseplatforme skal have mindst én udgang.

11.3. Læsseramper skal være i en sådan sikkerhedsmæssigt forsvarlig stand, at arbejdstagerne ikke kan falde ned.

12. Bevægelsesfrihed på arbejdspladsen

Arbejdspladsens areal skal beregnes på en sådan måde, at arbejdstagerne har tilstrækkelig bevægelsesfrihed til at udføre deres aktiviteter under hensyntagen til det nødvendige forhåndenværende udstyr og materiel.

13. Førstehjælp

13.1. Det påhviler arbejdsgiveren at sørge for, at der kan ydes førstehjælp på et hvilket som helst tidspunkt, herunder at der findes uddannet personale hertil. Der skal træffes foranstaltninger til at sikre, at arbejdstagere, der er kommet til skade, eller som har fået et pludseligt ildebefindende, kan bringes til læge.

13.2. Hvis byggepladsens størrelse eller aktivitetsformerne kræver det, skal der indrettes et eller flere lokaler til førstehjælp.

13.3. Lokaler til førstehjælp skal være udstyret med det nødvendige førstehjælpsudstyr og -materiel og være lettilgængelige med bårer. De skal afmærkes i henhold til de nationale bestemmelser til gennemførelse af direktiv 77/576/EØF.

13.4. På alle steder, hvor arbejdsforholdene kræver det, skal der være materiel til førstehjælp til rådighed. Det skal være hensigtsmæssigt afmærket og lettilgængeligt. Adresse og telefonnummer på den stedlige redningstjeneste skal angives ved tydelig skiltning.

14. Sanitære forhold

14.1. Omklædningsrum og garderobeskabe

14.1.1. Der skal stilles passende omklædningsrum til rådighed for arbejdstagerne, hvis de skal bære særligt arbejdstøj, og man af sundheds- eller sømmelighedsgrunde ikke kan kræve, at de klæder om andre steder.

Omklædningsrummene skal være lettilgængelige, have tilstrækkelig stor kapacitet og være udstyret med siddepladser.

14.1.2. Omklædningsrummene skal være tilstrækkeligt store og være således udstyret, at hver arbejdstager får mulighed for, når der er behov for det, at tørre sit arbejdstøj, sit gangtøj og sine personlige ejendele og for at låse det inde.

Hvis forholdene gør det påkrævet (f.eks. farlige stoffer, fugt, snavs), skal arbejdstøjet kunne opbevares adskilt fra gangtøjet og de personlige ejendele.

14.1.3. Der skal være adskilte omklædningsrum eller adskilt benyttelse af disse for mænd og kvinder.

14.1.4. Hvis omklædningsrum ikke er nødvendige i henhold til punkt 14.1.1, første afsnit, skal hver arbejdstager råde over et skab, hvor tøj og personlige ejendele kan låses inde.

14.2. Brusere, håndvaske

14.2.1. Der skal stilles passende og tilstrækkeligt mange brusere til rådighed for arbejdstagerne, hvis aktiviteternes art eller sundhedsforholdene gør dette påkrævet.

Der skal være adskilte bruserum eller adskilt benyttelse af disse for mænd og kvinder.

14.2.2. Bruserummene skal være tilstrækkeligt store til, at hver enkelt arbejdstager ugenert kan gøre sig i stand under hygiejniske forhold.

Bruserne skal være forsynet med rindende varmt og koldt vand.

14.2.3. Er brusere ikke nødvendige i henhold til punkt 14.2.1, første afsnit, skal der i nærheden af arbejdspladserne og omklædningsrummene findes tilstrækkeligt mange og passende håndvaske med rindende vand (om nødvendigt varmt vand).

Der skal være adskilte håndvaske eller adskilt benyttelse af disse for mænd og kvinder, hvis det er nødvendigt af sømmelighedsgrunde.

14.2.4. Hvis bruserummene eller vaskerummene er adskilte fra omklædningsrummene, skal der være let adgang mellem dem.

14.3 Toiletter og håndvaske

Arbejdstagerne skal i nærheden af deres arbejdspladser, opholdsrummene, omklædningsrummene og bruserummene eller vaskerummene have adgang til særlige lokaler udstyret med et tilstrækkeligt antal toiletter og håndvaske.

Der skal være adskilte toiletter eller adskilt benyttelse af disse for mænd og kvinder.

15. Opholdsrum og/eller indkvarteringslokaler

15.1. Hvis arbejdstagernes sikkerhed eller sundhed gør det nødvendigt, navnlig på grund af arbejdets art, antallet af ansatte eller byggepladsens afsides beliggenhed, skal der stilles lettilgængelige opholdsrum og/eller indkvarteringslokaler til arbejdstagernes rådighed.

15.2. Opholdsrummene og/eller indkvarteringslokalerne skal være tilstrækkeligt store og indeholde et antal borde og siddepladser med ryglæn, der står i forhold til antallet af arbejdstagere.

15.3. Hvis der ikke findes sådanne lokaler, skal der stilles andre faciliteter til personalets rådighed, således at det kan opholde sig der under arbejdets afbrydelse.

15.4. Permanente indkvarteringslokaler skal, medmindre de kun bruges undtagelsesvis, være udstyret med tilstrækkelige sanitære installationer, en spisesal og et hvilerum. De skal være udstyret med senge, skabe, borde og stole med ryglæn under hensyn til antallet af arbejdstagere, og der skal ved indretningen tages hensyn til, om der både er mandlige og kvindelige arbejdstagere.

15.5. I opholdsrum og/eller indkvarteringslokaler skal der træffes passende foranstaltninger til beskyttelse af ikke-rygere mod generne fra tobaksrøg.

16. Gravide kvinder og ammende mødre

Gravide kvinder og ammende mødre skal have mulighed for at hvile sig liggende under passende forhold.

17. Handicappede arbejdstagere

Arbejdsstederne skal i givet fald indrettes under hensyntagen til handicappede arbejdstagere.

Denne bestemmelse gælder navnlig for så vidt angår døre, forbindelsesveje, trapper, brusere, håndvaske, toiletter og arbejdspladser, der benyttes direkte af handicappede arbejdstagere.

18. Forskellige bestemmelser

18.1. Indgangene til byggepladsen og dennes periferi skal være forsynet med skilte og afmærket på en sådan måde, at de er iøjnefaldende og letkendelige.

18.2. Arbejdstagerne skal på byggepladsen have adgang til drikkevand og eventuelt andre passende alkoholfrie drikkevarer i tilstrækkelig mængde i de lokaler, hvor de befinder sig, samt i nærheden af arbejdspladserne.

18.3. Arbejdstagerne skal: — have adgang til faciliteter, så de kan indtage deres måltider under tilfredsstillende forhold — efter omstændighederne have adgang til faciliteter, så de kan tilberede deres måltider under tilfredsstillende forhold.

AFSNIT B

SÆRLIGE MINIMUMSFORSKRIFTER FOR ARBEJDSPLADSER PÅ BYGGEPLADSER

Indledende bemærkning

Den opdeling af minimumsforskrifterne i to dele, der er foretaget i det følgende, skal ikke betragtes som bindende, når særlige omstændigheder gør sig gældende.

DEL I

Indendørs arbejdspladser på byggepladsen

1. Stabilitet og soliditet

Lokalerne skal have en struktur og stabilitet, som passer til deres anvendelsesformål.

2. Nødudgangsdøre

Nødudgangsdøre skal åbne i flugtretningen.

Nødudgangsdøre må ikke være lukket på en sådan måde, at personer, der har behov for at benytte dem i nødstilfælde, ikke kan åbne dem straks og uden besvær.

Det er forbudt at anvende skydedøre og drejedøre som nødudgangsdøre.

3. Ventilation

Hvis der anvendes klimaanlæg eller mekaniske ventilationsanlæg, skal de fungere på en sådan måde, at arbejdstagerne ikke udsættes for generende træk.

Enhver belægning eller urenhed, som måtte medføre en øjeblikkelig risiko for arbejdstagernes sundhed som følge af forurening af den indåndede luft, skal straks fjernes.

4. Temperatur

4.1. Temperaturen i opholdsrum, lokaler til personale med vagttjeneste, sanitære lokaler, kantiner og lokaler beregnet til førstehjælp skal svare til disse lokalers specifikke formål.

4.2. Under hensyntagen til arbejdets art og lokalets anvendelse skal vinduer, ovenlys og glasvægge være udformet på en sådan måde, at en for kraftig solbelysning undgås.

5. Naturlig og kunstig belysning

Arbejdsstederne skal så vidt muligt have tilstrækkeligt dagslys og være udstyret med kunstige lyskilder, der er tilstrækkelige til at beskytte arbejdstagernes sikkerhed og sundhed.

6. Lokalernes gulve, vægge og lofter

6.1. Lokalernes gulve skal være fri for buler, huller og farlige niveauforskelle; de skal være faste, stabile og skridsikre.

6.2. I lokalerne skal gulvenes, væggenes og lofternes overflade være af en sådan beskaffenhed, at der ved rengøring og rensning kan opnås forsvarlige hygiejniske forhold.

6.3. Gennemsigtige eller halvgennemsigtige vægge, navnlig vægge helt af glas, i lokaler eller i nærheden af arbejdspladser eller adgangsveje skal være klart afmærket og fremstillet af sikkerhedsmaterialer eller være adskilt fra disse arbejdspladser og adgangsveje på en sådan måde, at arbejdstagerne hverken kan komme i kontakt med væggene eller blive ramt, hvis væggene splintres.

7. Vinduer og ovenlys i lokalerne

7.1. Vinduer, ovenlys og ventilationsanlæg skal kunne åbnes, lukkes, reguleres og fastgøres af arbejdstagerne på en sikkerhedsmæssigt forsvarlig måde. Når de er åbne, må de ikke kunne indstilles på en sådan måde, at de udgør en fare for arbejdstagerne.

7.2. Vinduer og ovenlys skal være udformet således, at de passer sammen med det øvrige udstyr, eller være udstyret med anordninger, således at de kan rengøres uden fare for de arbejdstagere, som udfører dette arbejde, eller for de arbejdstagere, der befinder sig i nærheden.

8. Døre og porte

8.1. Dørenes og portenes placering, antal og dimensioner samt de anvendte materialer bestemmes af de pågældende lokalers art og anvendelse.

8.2. Der skal i øjenhøjde anbringes en afmærkning på gennemsigtige døre.

8.3. Svingdøre og -porte skal være gennemsigtige eller have gennemsigtige fyldninger.

8.4. Hvis døres eller portes gennemsigtige eller halvgennemsigtige flader ikke består af sikkerhedsmaterialer, og hvis der er risiko for, at arbejdstagerne kan komme til skade, såfremt en dør eller port splintres, skal disse flader beskyttes mod sprængning.

9. Adgangsveje

Adgangsvejene skal afmærkes, dersom lokalernes anvendelse og udstyr gør det påkrævet for at sikre beskyttelsen af arbejdstagerne.

10. Særlige foranstaltninger for rullende trapper og fortove

Rullende trapper og fortove skal fungere på en sikkerhedsmæssigt forsvarlig måde.

De skal være forsynet med de nødvendige sikkerhedsanordninger.

De skal være udstyret med nødstopanordninger, som er letkendelige og lettilgængelige.

11. Lokalernes dimensioner og luftvolumen

Arbejdsrum skal have et areal og en højde, der gør det muligt for arbejdstagerne at udføre deres arbejde uden fare for deres sikkerhed, sundhed eller velvære.

DEL II

Udendørs arbejdspladser på byggepladsen

1. Stabilitet og soliditet

1.1. Mobile eller faste arbejdspladser, som er placeret i højden eller i dybden, skal være solide og stabile, og der skal tages hensyn til: — antallet af arbejdstagere, som er beskæftiget på arbejdspladserne — den maksimale belastning, som arbejdspladserne kan bære, samt fordelingen af denne belasting — de eksterne påvirkninger, som arbejdspladserne kan blive udsat for. Såfremt disse arbejdspladsers underlag og andre komponenter ikke i sig selv er stabile, skal de stabiliseres med hensigtsmæssige og sikre fastgørelsesanordninger for at undgå, at alle eller en del af disse arbejdspladser forskubber sig i utide eller utilsigtet.

1.2. Kontrol Stabilitet og soliditet skal kontrolleres på en hensigtsmæssig måde, navnlig efter en eventuel ændring af den højde eller dybde, hvori arbejdspladsen er placeret.

2. Installationer til energiforsyning

2.1. Installationerne på byggepladsen, og navnlig de, der er udsat for ydre påvirkning, skal regelmæssigt kontrolleres og vedligeholdes.

2.2. De installationer, som findes inden byggepladsen anlægges, skal identificeres, kontrolleres og afmærkes tydeligt.

2.3. Eksisterende luft-elledninger skal, når dette er muligt, føres uden om byggepladsens område eller sættes ud af drift. Hvis dette ikke er muligt, skal der opføres afspærringer eller opsættes skilte, således at køretøjer og installationer holdes adskilt. Der skal opsættes hensigtsmæssige advarselsskilte, og ledningerne skal afskærmes i de tilfælde, hvor byggepladsens køretøjer skal passere under dem.

3. Klimatiske påvirkninger

Arbejdstagerne skal være beskyttet mod klimatiske påvirkninger, som kan bringe deres sikkerhed og sundhed i fare.

4. Nedfaldende genstande

Arbejdstagerne skal, når dette er teknisk muligt, være beskyttet mod nedfaldende genstande ved hjælp af kollektive foranstaltninger.

Materialer og udstyr skal anbringes eller stables således, at de ikke skrider eller vælter.

Om nødvendigt skal der bygges overdækkede passager på byggepladsen, eller adgangen til de farlige områder skal spærres.

5. Nedstyrtning

5.1. Nedstyrtning skal forebygges ved praktiske foranstaltninger, navnlig solide, tilstrækkeligt høje rækværker, der mindst består af en fodliste med stopkant, et gelænder og en mellemliste, eller et andet tilsvarende middel.

5.2. Arbejde i højden må principielt kun udføres, når der findes hensigtsmæssigt udstyr eller kollektive beskyttelsesanordninger såsom rækværker, platforme eller sikkerhedsnet. Dersom dette udstyr ikke kan anvendes på grund af arbejdets art, skal der sørges for hensigtsmæssige adgangsveje og anvendes beskyttelsesremme eller andre sikkerhedsanordninger, som er forankrede.

6. Stilladser og stiger ( *2 )

6.1. Stilladser skal udformes, konstrueres og vedligeholdes på tilfredsstillende måde, således at det undgås, at de styrter sammen eller pludselig forskubber sig.

6.2. Arbejdsplatforme og stilladsgangbroer og -trapper skal konstrueres, dimensioneres, beskyttes og anvendes således, at det undgås, at arbejdstagerne styrter ned eller udsættes for nedfaldende genstande.

6.3. Stilladser skal inspiceres af en kompetent person: a) inden de tages i brug b) derefter med regelmæssige mellemrum c) efter enhver ændring, periode uden brug, udsættelse for uvejr eller jordrystelser eller andre omstændigheder, der har kunnet påvirke deres soliditet eller stabilitet.

6.4. Stiger skal være tilstrækkeligt solide og vedligeholdes forskriftsmæssigt. De skal anvendes korrekt, på hensigtsmæssige steder og i overensstemmelse med deres formål.

6.5. Mobile stilladser skal sikres, så de ikke forskubber sig utilsigtet.

7. Hejse- og løftemateriel (*2)

7.1. Hejse- og løftemateriel samt tilbehør dertil, herunder grundbestanddele, fastgørelsesanordninger, forankringer og afstivninger skal: a) udformes og konstrueres korrekt og være tilstrækkeligt solide til deres formål b) installeres og anvendes korrekt c) holdes i funktionsdygtig stand d) kontrolleres og underkastes regelmæssige afprøvninger og regelmæssig kontrol ifølge de gældende lovbestemmelser e) betjenes af kvalificerede arbejdstagere med en hensigtsmæssig uddannelse.

7.2. Hejse- og løftemateriel samt tilbehør dertil skal være forsynet med en synlig angivelse af værdien af den maksimale belastning.

7.3. Hejse- og løftemateriel samt tilbehør dertil må kun anvendes til de formål, de er bestemt til.

8. Køretøjer, gravemaskiner og maskiner til håndtering af materialer (*2)

8.1. Køretøjer og gravemaskiner og maskiner til håndtering af materialer skal: a) udformes korrekt og i videst muligt omfang konstrueres efter ergonomiske principper b) holdes i god funktionsdygtig stand c) anvendes korrekt.

8.2. Førere og operatører af køretøjer og gravemaskiner og maskiner til håndtering af materialer skal være specielt uddannet.

8.3. Der skal træffes forebyggende foranstaltninger for at undgå, at køretøjer og gravemaskiner og maskiner til håndtering af materialer styrter i udgravninger eller i vandet.

8.4. Gravemaskiner og maskiner til håndtering af materialer skal så vidt muligt være udstyret med værn for at beskytte føreren mod at blive knust, hvis maskinen vælter, og mod nedfaldende genstande.

9. Anlæg, maskiner og udstyr (*2)

9.1. Anlæg, maskiner og udstyr, herunder håndværktøj med eller uden motor, skal: a) udformes korrekt og i videst muligt omfang konstrueres efter ergonomiske principper b) holdes i god funktionsdygtig stand c) udelukkende anvendes til deres formål d) håndteres af arbejdstagere med en hensigtsmæssig uddannelse.

9.2. Trykluftsanlæg og -maskiner skal efterses og underkastes regelmæssige afprøvninger og regelmæssig kontrol efter de gældende bestemmelser.

10. Udgravninger, brønde, underjordiske arbejder, tunneler, jordarbejder

10.1. Der skal træffes hensigtsmæssige sikkerhedsforanstaltninger i udgravninger, brønde, ved underjordiske arbejder og i tunneler: a) ved hjælp af hensigtsmæssige afstivninger eller skråninger b) for at forebygge risici for nedstyrtning af personer, materialer eller genstande eller indtrængen af vand c) for at sikre en tilfredsstillende ventilation på alle arbejdspladser, således at den luft, der indåndes, ikke er farlig eller skadelig for sundheden d) for at gøre det muligt for arbejdstagerne at bringe sig i sikkerhed i tilfælde af brand eller indtrængen af vand eller materialer.

10.2. Inden jordarbejderne påbegyndes, skal der træffes foranstaltninger til at identificere risici i forbindelse med underjordiske kabler og andre distributionssystemer, således at disse risici kan nedsættes til et minimum.

10.3. Der skal sørges for sikre ind- og udgange til og fra udgravningen.

10.4. Jordbunker m.v., materialer og køretøjer i bevægelse skal holdes adskilt fra udgravningerne; der skal i givet fald bygges hensigtsmæssige afspærringer.

11. Nedrivningsarbejder

Når nedrivning af en ejendom eller et bygningsværk kan frembyde fare:

a) skal der træffes passende forholdsregler og fastlægges passende metoder og fremgangsmåder

b) må arbejdet kun planlægges og udføres under tilsyn af en kompetent person.

12. Bærende konstruktioner i metal eller beton, forskallinger og tunge præfabrikerede elementer

12.1. Bærende konstruktioner i metal eller beton samt deres enkeltdele, forskallinger, præfabrikerede elementer og midlertidige understøtninger samt afstivninger må kun monteres og demonteres under tilsyn af en kompetent person.

12.2. Der skal træffes tilstrækkelige forholdsregler til beskyttelse af arbejdstagerne mod farer som følge af et bygningsværks skrøbelighed eller midlertidige ustabilitet.

12.3. Forskallinger, midlertidige understøtninger samt afstivninger skal udformes, beregnes, udføres og vedligeholdes på en sådan måde, at de uden fare kan modstå de påvirkninger, som de kan blive udsat for.

13. Spunsvægge og sænkekasser

13.1. Spunsvægge og sænkekasser skal være: a) konstrueret solidt af hensigtsmæssigt og kraftigt materiale med tilstrækkelig styrke b) forsynet med fornødent udstyr, der gør det muligt for arbejdstagerne at redde sig i tilfælde af indtrængen af vand eller materialer.

13.2. Opbygning, anbringelse, ændring og demontering af spunsvægge og sænkekasser må kun ske under tilsyn af en kompetent person.

13.3. Spunsvægge og sænkekasser skal regelmæssigt efterses af en kompetent person.

14. Tagarbejde

14.1. Hvor det er nødvendigt for at afbøde fare, eller hvor højde eller hældning overstiger de af medlemsstaterne fastsatte værdier, skal der træffes kollektive forebyggende foranstaltninger til at undgå nedstyrtning af arbejdstagere, værktøj og andre genstande eller materialer.

14.2. Skal arbejdstagere arbejde på eller i nærheden af et tag eller en anden flade af ubestandigt materiale, som man kan styrte igennem, skal der træffes foranstaltninger til forebyggelse af, at arbejdstagerne ved uopmærksomhed kommer til at gå på denne flade eller styrter ned.